《书常理斋观察爱吟草》
清代·邵自昌

读书奋志节，忠义常在口。往往临事时，或至丧所守。

问之何因尔，浩气中无有。圣朝务柔远，无知跳小丑。

剪灭归荡平，不戒师则偶。公方持军筹，朝夕储粮糗。

猝然闻震惊，暂退义不苟。想其挥戈时，吐气贯牛斗。

坚贞得死所，芳名达帝右。褒赉慰忠魂，垂裕及嗣后。

大节凛死绥，不为倖免走。授命何从容，由其所积厚。

挑灯读公书，真气满户牖。

作者简介：邵自昌，号楚帆，大兴人。乾隆戊戌进士，改庶吉士，授编修，官至左都御史。有《世麟堂诗》。